RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen og resultaterne af Pericles-programmet til beskyttelse af euroen mod falskmøntneri i 2014

1.Generelt

"Pericles 2020"-programmet er et handlingsprogram for udveksling, bistand og uddannelse med henblik på beskyttelse af euroen mod falskmøntneri, som erstatter det Pericles-program, der blev oprettet i 2001 og løb i perioden 2002-2013. Programmet blev oprettet ved Europa-Parlamentets og Rådets forordning (EU) nr. 331/2014 af 11. marts 2014. Ved den forordning blev programmets varighed fastsat til den 31. december 2020. I henhold til forordningens artikel 13, stk. 3, skal Kommissionen hvert år forelægge Europa-Parlamentet og Rådet oplysninger om resultaterne af programmet. Med denne rapport opfyldes dette krav for 2014.

Pericles 2020-programmet har en række supplerende træk sammenlignet med det foregående program. For det første inkluderer forordningens artikel 8, stk. 2, litra c), som en supplerende støtteberettiget aktion indkøb af udstyr, der skal anvendes af særlige instanser inden for bekæmpelse af falskmøntneri med henblik på at beskytte euroen mod falskmøntneri. For det andet er systemet af støtteberettigede omkostninger blevet forenklet. Desuden fastsætter artikel 10 i forordningen samfinansieringssatsen for tilskud til 75 %, men giver også mulighed for en forhøjelse af samfinansieringssatsen for tilskud til højst 90 % af de støtteberettigede omkostninger i behørigt begrundede undtagelsestilfælde, der defineres i det årlige arbejdsprogram. Endelig er Pericles 2020-programmets overvågnings- og evalueringskomponenter blevet styrket.

2.Gennemførelsen af programmet og resultaterne af Pericles-aktionerne i 2014

Det årlige budget til gennemførelsen af Pericles 2020-programmet i 2014 blev fastsat til 924 200 EUR og blev finansieret over budgetpost 24 03 01 i Den Europæiske Unions almindelige budget for 2014. Der blev afsat i alt 878 517 EUR i 2014.

Gennemførelsen af programmet afspejlede medlemsstaternes tilsagn om at beskytte euroen mod falskmøntneri. Drøftelserne af den flerårige strategi på møderne i Euro Counterfeiting Experts Group (ECEG) gjorde det muligt at udnytte 95 % af det samlede budget i 2014.

I 2014 finansierede programmet ti projekter; heraf udsprang seks fra de kompetente myndigheder i eurolande, mens Kommissionen var initiativtager til fire. Der blev gennemført tre aktioner i 2014, mens syv aktioner er i færd med at blive gennemført eller vil blive gennemført i 2015. I 2014 stammede ansøgerne til programmet fra tre medlemsstater, nemlig Italien, Frankrig og Spanien. Dette afspejler, at de lande, der er hårdest ramt af forfalskninger af euroen, er de hyppigste brugere af Pericles-programmets midler. Forordningen, som skal udvide anvendelsen af Pericles 2020-programmet til også at omfatte medlemsstater uden for euroområdet, er ved at blive vedtaget af Europa-Parlamentet og Rådet. I 2014 omfattede programmet derfor kun medlemsstaterne i euroområdet.

Figur I og II: Antal aktioner pr. medlemsstat (tilskud og offentlige kontrakter 2014) og aktionstype

De aktioner, der blev iværksat i 2014, bestod af tre seminarer, tre tekniske kurser, to personaleudvekslinger og to undersøgelser.

Disse aktioner fandt sted både i og uden for EU, alt afhængigt af de særlige behov for at beskytte euroen mod falskmøntneri. Siden oprettelsen er Pericles-programmets regionale tilgang blevet konsolideret med gennemførelse af aktioner, der involverer særligt følsomme regioner i verden. De særlige fokusområder i 2014 var Latinamerika (Chile og Colombia), det sydøstlige Europa (Albanien og Tyrkiet) og Middelhavsområdet.

Følgende figurer viser, hvor Pericles 2010-programmets deltagere stammer fra geografisk og erhvervsmæssigt:

Figur III og IV: Deltagernes geografiske herkomst og erhvervsmæssige baggrund